“Los pétalos de margarita” ensenyen als xiquets de Burjassot a conéixer la classificació dels fons de la Biblioteca Infantil
2025-07-24

La Biblioteca Infantil de Burjassot acomiada les seues activitats del mes de gener amb una nova vesprada gratuïta d’animació lectora en la qual els més xicotets de la casa tindran l’oportunitat de conéixer com es classifiquen els fons de matèria d’aquest servei municipal.

Los pétalos de margarita és el nom de l’activitat que el 27 de gener a les 18 hores, i de la mà de les tècniques de les biblioteques municipals, mostrarà els seus participants com es classifiquen els fons de la Biblioteca Infantil, en aquest cas els relacionats amb la matèria, a partir de la Classificació Decimal Universal (CDU), sistema de classificació del coneixement, segons la matèria.

A partir de la margarida dels deu pètals, on cada pètal és una matèria, es repartirà un llibre a cada xiquet, atenent al seu títol o contingut i, cadascun d’ells haurà d’indicar a quin pètal pertany el llibre que li han deixat. Una vegada escollit el pètal, i a través del teixell de la publicació, es descobrirà si els xicotets han encertat en la seua classificació.

Amb aquesta activitat, a més de fomentar la lectura entre els usuaris de la Biblioteca Infantil, es pretén despertar l’interés dels més menuts pels llibres i per la lectura i formar-los en la cerca de fons de la biblioteca.